J&J staak tydelik vervaardiging van entstofJohnson en Johnson se Covid-19 entstof. (Foto: Patrick T. FALLON / AFP) Die farmaseutiese reus Johnson & Johnson het tydelik opgehou om hul Covid-19-entstof te vervaardig. Volgens ŉ verslag wat deur The New York Times gepubliseer is, het die maatskappy verlede jaar stil-stil die enigste aanleg wat dié entstof vervaardig, gesluit. Die aanleg is in die Nederlandse stad Leiden geleë en word nou eerder gebruik om eksperimentele entstowwe wat teen ŉ ander virus beskerming moet bied, te vervaardig. Die aanleg word egter net tydelik gesluit en J&J voer aan dat dit nie die verskaffing van Covid-19-entstofdosisse aan ontwikkelende lande sal raak nie, aangesien hulle baie entstofdosisse in voorraad het. Veral armer lande maak staat op dié entstof, wat net een dosis benodig. Dit is ook reeds bekend dat die maatskappy ver agter is om entstofdosisse wat aan Afrika-lande belowe is, te lewer. J&J het in ŉ e-pos aan die nuuskanaal CBS gesê hulle het tans miljoene dosisse van die entstof in voorraad en sal aanhou om hul kontraktuele verpligtinge aan armer lande na te kom. Die maatskappy het egter nie kommentaar gelewer oor die sluiting van hul aanleg of wanneer dit weer sal oopmaak nie. Een van die mense wat met die besluit vertroud is, het aan The New York Times gesê dié besluit kan die verskaffer se voorraad Covid-19-entstofdosisse ŉ ernstige knou gee. Die Afrika‑unie en Covax, vir wie J&J albei groot hoeveelhede entstof beloof het, was ook nie eens bewus van die aanleg se sluiting nie en moes dit by joernaliste van The New York Times hoor.